ORDE do 30 de maio de 2008 pola que se homologa o contrato-tipo para compravenda de leite cru de vaca.
CONSELLERÍA DO MEDIO RURAL — III. OUTRAS DISPOSICIÓNS — 06/06/2008

Consonte coa proposta elevada pola Dirección Xeral de Produción, Industrias e Calidade Agroalimentaria, relativa á solicitude de homologación dun contrato-tipo para compravenda de leite cru, formulada polos representantes de Unións Agrarias, Xóvenes Agricultores, Asociación Galega de Cooperativas Agrarias (Agaca), Leche Celta, Leite Río, S.L., Feiraco Lácteos, S.L., e Queserías Prado, S.L.
De conformidade co disposto na Lei 2/2000, do 7 de xaneiro, reguladora dos contratos tipo de produtos agroalimentarios, e de acordo cos requisitos previstos no Real decreto 686/2000, do 12 de maio, polo que se aproba o seu regulamento e co fin de que os solicitantes poidan dispoñer dun documento acreditativo da contratación de materia prima.
Tendo en conta que o ámbito de aplicación do contrato proposto non supera o territorio da Comunidade Autónoma de Galicia.
En virtude do artigo 149.3º da Constitución, que establece a supletoriedade do dereito estatal, e visto o expediente tramitado,
DISPOÑO:
Artigo 1º
Homologar o contrato-tipo para compravenda de leite cru, cuxo texto figura no anexo desta disposición.
Artigo 2º
O período de vixencia da homologación deste contrato-tipo será dun mínimo de seis meses a partir da entrada en vigor da presente orde, prorrogable ata a duración máxima do contrato.
Disposición derradeira
A presente orde entrará en vigor o día seguinte ao da súa publicación no Diario Oficial de Galicia.
Santiago de Compostela, 30 de maio de 2008.
Alfredo Suárez Canal
Conselleiro do Medio Rural
Contrato de compravenda de leite de vaca
..., de  .de 200..
Reunidos:
Dunha banda, D./Dna., con NIF número..., actuando en nome e representación de... con CIF número... e número de primeiro comprador..., con enderezo social en..., concello de..., na súa condición de comprador/a de leite.
E doutra banda, D./Dna...., con NIF número... actuando en nome propio ou en representación de... con CIF número... , con enderezo en..., concello de..., na súa condición de produtor/a de leite, co réxime de IVE...
Intervindo as dúas partes na representación indicada, recoñécense mutuamente a capacidade legal necesaria para formalizar este documento e realizan as seguintes
Manifestacións:
I. Que...(en diante o produtor) ten como obxecto social a produción e comercialización de leite cru de vaca de conformidade coa normativa vixente, cunha cantidade de referencia dispoñible para a campaña... de...quilogramos e con... % de materia graxa.
II. Que... (en diante o comprador) cumpre coa normativa vixente para o exercicio da súa actividade.
III. Ambas as partes teñen interese en subscribir o presente contrato de compravenda de leite de vaca, adoptando o modelo de contrato-tipo homologado por Orde do..., todo isto conforme as seguintes
Estipulacións:
Primeira.-Obxecto do contrato.
O produtor comprométese a fornecer ao comprador e este a adquirir a cantidade de... litros de leite cru de vaca, corrixidos, se é o caso, en función do contido de materia graxa, comercializable de acordo coa lexislación vixente, cunha tolerancia de +/-...% durante o período de vixencia do contrato.
A entrega/recollida do leite efectuarase en... cunha frecuencia mínima/máxima de...
Segunda.-Prezo e pagamento do abastecemento.
2.1. O comprador adoptará un modelo de recibo que se axuste ao recollido no Acordo do 15 de marzo de 2007 entre os distintos axentes económicos e sociais representativos do sector lácteo en Galicia (Anuncio do 23 de marzo de 2007, da Dirección Xeral de Produción, Industrias e Calidade Agroalimentaria, polo que se publica o acordo acadado polas organizacións de produtores agrarios, cooperativas e integrantes da Asociación de Empresas Lácteas de Galicia, relativo ao sector lácteo galego; DOG do 3 de abril de 2007).
A estrutura das primas e descontos axustarase ao recollido nese acordo.
2.2. O prezo que se aplicará polo leite estará conformado polo prezo do leite tipo libremente pactado entre as partes, recollido no anexo I, e as primas e/ou descontos ligados á calidade e a prima por cota, recollidos no anexo II.
As partes acordan acollerse ao sistema de fixación do prezo do leite tipo que se recolle no anexo I.
2.3. O pagamento da facturación mensual farase efectivo a mes vencido antes do día... de cada mes. No caso de que o comprador supere o prazo de pagamento establecido, este terá que aboar ao produtor xuros a unha taxa anual do... % aplicada ao período de atraso. Se o período de demora no pagamento supera... días considerarase un incumprimento para efectos da estipulación oitava.
2.4. Para efectos da cuantificación das primas/descontos a calidade do leite será a resultante das análises realizados polo Laboratorio Interprofesional Galego de Análises do Leite (LIGAL) ao que ambas as partes acordan someterse.
Terceira.-Calidade e rastrexabilidade.
O leite deberá cumprir as normativas existentes e en vigor referidas ás súas condicións hixiénicas e sanitarias, en particular o Real decreto 1728/2007, do 21 de decembro, polo que se establece a normativa básica do control que deben cumprir os operadores do sector lácteo e se modifica o Real decreto 217/2007, do 6 de febreiro, polo que se regula a identificación e rexistro dos axentes, establecementos e colectores que interveñen no sector lácteo, e o rexistro de movementos de leite.
O comprador debe rexeitar o leite que incumpra os requisitos establecidos na normativa anterior que impida a súa comercialización, sen que o produtor teña dereito a indemnización ningunha.
A determinación da calidade farase mediante toma de mostras que serán analizadas polo LIGAL. O custo das análises do leite será sufragado de acordo coas determinacións aprobadas polos órganos de dirección do LIGAL.
Cuarta.-Duración.
O presente contrato ten unha duración de... (como mínimo seis meses) desde a data de entrada en vigor fixada o día...
Unha vez transcorrido este prazo entenderase o contrato renovado por... meses se non media comunicación en sentido contrario, cun mínimo de 30 días de antelación, dunha das partes á comisión de seguimento.
Quinta.-Taxa láctea.
O produtor será responsable do reintegro ao comprador -recadador por conta do FEGA- da taxa na que incorrese durante o período obxecto do contrato.
Sexta.-Garantías de cumprimento.
As partes deberán cumprir coas súas obrigas de fornecemento e adquisición especificadas nas estipulacións anteriores, excepto os casos de forza maior demostrada, derivados de folgas, sinistros, situacións catastróficas, adversidades meteorolóxicas ou calquera outro tipo de circunstancia sobrevida e allea á vontade das partes, e que deberán comunicarse dentro das setenta e dúas horas seguintes a se producir.
A consideración dunha situación de forza maior será constatada pola comisión de seguimento, para o que recibirá aviso da parte afectada dentro do prazo anteriormente establecido.
O incumprimento de calquera das estipulacións e anexos deste contrato dará lugar a unha indemnización pola parte responsable á parte afectada por unha contía equivalente ao valor estipulado do volume de leite obxecto do incumprimento do contrato.
En calquera caso, as denuncias deberán presentarse dentro dos sete días seguintes a producirse o incumprimento ante a mencionada comisión ou entidade independente nomeada por ela.
O contrato pode ser resolto en calquera momento por mutuo acordo das partes. A resolución do contrato debe comunicarselle á comisión de seguimento no prazo de... días.
Sétima.-Comisión de seguimento.
O control, seguimento e vixilancia do cumprimento do presente contrato, para os efectos dos dereitos e obrigas de natureza privada, será realizado pola comisión de seguimento constituída para o efecto; comisión con personalidade xurídica, sen ánimo de lucro, e con carácter representativo e composición paritaria entre os representantes dos produtores e dos primeiros compradores de leite asinantes da solicitude de homologación do contrato-tipo a que se axusta este contrato.
Oitava.-Arbitraxe.
Calquera diferenza que puider xurdir entre as partes en relación coa interpretación ou execución deste contrato que non se poida resolver de mutuo acordo, será sometida polas partes á comisión de seguimento a que se fai referencia na cláusula novena.
No caso de que a comisión de seguimento non adopte unha solución aos conflitos, ou no de discrepancia coa solución proposta, deberá someterse á arbitraxe regulada na Lei 60/2003, do 23 de decembro, coa especialidade prevista na Lei 2/2000, do 7 de xaneiro, reguladora dos contratos tipo de produtos agroalimentarios, consistente en que o árbitro ou árbitros serán nomeados pola Consellería do Medio Rural.
De conformidade con canto antecede, e para que conste para os fins procedentes, asínanse os preceptivos exemplares para os efectos oportunos no lugar e data expresados no encabezamento deste contrato.
Asdo. O/A vendedor/a	Asdo. O/A comprador/a
ANEXO I
Prezo polo leite tipo
Opción a).
O prezo inicialmente será de... /100 litros.
Este prezo do leite tipo será revisado como mínimo cada seis meses de acordo co seguinte sistema (o sistema establecerase en función de variables ou índices publicados polo Observatorio do Sector Lácteo de Galicia de forma consensuada):...
Opción b).
O prezo mensual ao longo dos primeiros... será:
Ver referencia pdf "10900D011P112.PDF"
De prorrogarse o contrato, eses prezos serán revisados cada... meses de acordo ao seguinte sistema (o sistema establecerase en función de variables ou índices publicados Observatorio do Sector Lácteo de Galicia de forma consensuada):...
ANEXO II
Primas/descontos de calidade e prima por cota
A prima por cada décima adicional de MG por riba do leite tipo ou o desconto por cada décima por baixo é de...
A prima por cada décima adicional de MP por riba do leite tipo ou o desconto por cada décima por baixo é de...
As primas/descontos polo número de bacterias ou células somáticas e a prima pola calidade extra son:
Ver referencia pdf "10900D011P112.PDF"
Os descontos pola presenza de auga engadida (índice crioscópico) consisten en...
Os descontos pola presenza de inhibidores consisten en...
A prima por cota é .../100 litros.